或託言於短韻，對窮跡而孤興。〈短韻，小文也。言文小而事寡，故曰窮跡；跡窮而無偶，故曰孤興。〉俯寂寞而無友，仰寥廓而莫承。〈言事寡而無偶，俯求之則寂寞而無友，仰應之則寥廓而無所承。〉譬偏絃之獨張，含清唱而靡應。〈言累句以成文，猶衆絃之成曲。今短韻孤起，譬偏絃之獨張；絃之獨張，含清唱而無應。韻之孤起，蘊麗則而莫承也。毛萇詩傳曰：靡，無也。應，於興切。〉或寄辭於瘁音，徒靡言而弗華。〈瘁音，謂惡辭也。靡，美也，言空美而不光華也。班固漢書贊曰：纖微憔悴之音作，而民思憂。薛君韓詩章句曰：靡，好也。〉混妍蚩而成體，累良質而為瑕。〈妍謂言靡，蚩謂瘁音，既混妍蚩共為一體，翻累良質而為瑕也。禮記曰：玉，瑕不掩瑜。鄭玄曰：瑕，玉之病也，胡加切。〉象下管之偏疾，故雖應而不和。〈言其音既瘁，其言徒靡，類乎下管，其聲偏疾，升歌與之間奏，雖復相應而不和諧。杜預左氏傳注曰：象，類也。禮記曰：升歌清廟，下管象武。王肅家語注曰：下管，堂下吹管，象武舞也。〉或遺理以存異，徒尋虛以逐微。言寡情而鮮愛，辭浮漂而不歸。〈漂，猶流也。不歸，謂不歸於實。〉猶絃么而徽急，故雖和而不悲。〈說文曰：么，小也，於遙切。淮南子曰：鄒忌一徽琴，而威王終夕悲。許慎注曰：鼓琴循絃謂之徽，悲雅俱有，所以成樂，直雅而無悲則不成。〉或奔放以諧合，務嘈囋而妖冶。〈埤蒼曰：嘈啈，聲貌，啈與囋及囐同，才曷切。〉徒悅目而偶俗，固高聲而曲下。〈言聲雖高而曲下。張衡舞賦曰：既娛心以悅目。